b'\n_START_ARTICLE_\nSaratoga Springs\n_START_PARAGRAPH_\nSaratoga Springs on kaupunki New Yorkin osavaltiossa Yhdysvalloissa, noin 60 kilometri\xc3\xa4 Albanyst\xc3\xa4 pohjoiseen. New Yorkin Manhattanilta matkaa Saratoga Springsiin on noin 290 kilometri\xc3\xa4, suoraan pohjoiseen. Vuoden 2010 v\xc3\xa4est\xc3\xb6nlaskennassa Saratoga Springsin asukasluku oli 26\xc2\xa0586. Saratoga Springs kuuluu Saratogan piirikuntaan, jossa sijaitsee my\xc3\xb6s noin 5\xc2\xa0000 asukkaan kaupunki Saratoga._NEWLINE_Saratoga Springs on 1900-luvun alusta saakka ollut tunnettu kylpyl\xc3\xa4- ja lomanviettopaikka, joka tunnettiin uhkapelikasinoistaan 1950-luvun alkuun saakka._NEWLINE_Kaupungin n\xc3\xa4ht\xc3\xa4vyyksiin kuuluu Yhdysvaltojen vanhin yh\xc3\xa4 k\xc3\xa4yt\xc3\xb6ss\xc3\xa4 oleva hevoskilpailurata sek\xc3\xa4 Saratoga Performing Arts Center, 1960-luvun lopulla rakennettu konserttisali, jossa New York City Ballet ja Philadelphian orkesteri esiintyv\xc3\xa4t s\xc3\xa4\xc3\xa4nn\xc3\xb6llisesti kes\xc3\xa4isin. Vuonna 2004 kaupunkiin avattiin Disneyn lomakeskus._NEWLINE_Kun monet muut samankaltaiset lomailukaupungit Yhdysvalloissa kuihtuivat, Saratoga Springs koki p\xc3\xa4invastoin uuden tulemisen 1970-luvulla. Vuonna 2014 Movoto-kiinteist\xc3\xb6v\xc3\xa4litysyhti\xc3\xb6 valitsi Saratoga Springsin New Yorkin osavaltion kymmenen parhaan asuinalueen joukkoon._NEWLINE_Saratoga Springs esiintyy tapahtumapaikkana muun muassa Edna Ferberin romaanissa Uhkapeli\xc3\xa4 Saratogassa ja siit\xc3\xa4 1945 tehdyss\xc3\xa4 samannimisess\xc3\xa4 elokuvassa, jonka p\xc3\xa4\xc3\xa4osia esitt\xc3\xa4v\xc3\xa4t Gary Cooper ja Ingrid Bergman. Kaupunki on taustana my\xc3\xb6s E. L. Doctorow\xe2\x80\x99n romaanissa Gangsterin oppipoika ja siit\xc3\xa4 1991 tehdyss\xc3\xa4 elokuvassa Billy Bathgate._NEWLINE_Vuonna 1777 englantilainen sotav\xc3\xa4enosasto antautui amerikkalaisille Saratogan taisteluissa. Taistelu merkitsi k\xc3\xa4\xc3\xa4nnekohtaa Amerikan vallankumouksessa. Voiton j\xc3\xa4lkeen Ranska tunnusti Amerikan siirtokunnat itsen\xc3\xa4iseksi valtioksi ja julisti sodan Britanniaa vastaan.'